***The Killers*** (sh. *Ubice*) je američki igrani film snimljen 1964. godine u režiji Dona Sigela, poznat po posljednjem glumačkom nastupu budućeg predsjednika Ronalda Reagana, odnosno kao jedino ostvarenje u kome je tumačio lik negativca.

Po žanru je triler, a predstavlja adaptaciju istoimene priče Ernesta Hemingwaya, 1946. godine adaptiranu u istoimeni crno-bijeli film sa Burtom Lancasterom u glavnoj ulozi. Naslovni likovi, koje tumače Lee Marvin i Clu Gulager, su Charlie i Lee, dvojica profesionalnih ubica koje je poslovni čovjek Jack Browning (čiji lik tumači Reagan) unajmio da likvidiraju Johnnyja Northa, bivšeg sportskog vozača (čiji lik tumači John Cassavetes). Radnja prikazuje kako Charlie i Lee obave svoj zadatak, ali ostanu zapanjeni mirnoćom i ravnodušnošću sa kojom je njihova žrtva dočekala svoju sudbinu, te zbog toga nastoje otkriti motiv za ubistvo, a što će ih dovesti do pljačke poštanskog kamiona i Johnnyjeve bivše djevojke Sheile Farr (čiji lik tumači Angie Dickinson).

*The Killers* je originalno zamišljen, odnosno produciran kao televizijski film, odnosno jedno od prvih ostvarenja takve vrste, koji se trebao emitirati na programu mreže NBC. Snimanje je, pak, bilo pod sjenom atentata na Johna F. Kennedyja, a što je posebno teško pogodilo Dickinson, blisku prijateljicu (a prema nekim navodima i ljubavnicu) ubijenog predsjednika, koja je vijest o tome čula na setu. Nakon što je film dovršen, vodstvo NBC je zaključilo da u filma ima previše nasilja, odnosno da mu je sadržaj previše mračan i depresivan za televizijsku publiku. Umjesto toga je prepušten studiju Universal Pictures koji ga je distribuirao u kino-dvoranama.

*The Killers* je nakon premijere najviše impresionirao zbog nastupa Leeja Marvina; on je za njega, uz nastup u filmu *Cat Ballou*, osvojio nagradu BAFTA za najboljeg glumca. Sam Marvin je kasnije tvrdio da mu je ta uloga najdraža u cijeloj karijeri. Sa druge strane je Reagan, prema svjedočenju Kirka Douglasa, *The Killers* smatrao svojim najmržim filmom; razlog je bio u sceni u kojoj njegov lik mora šamarati Dickinson.

*The Killers* je kasnije poslužio kao inspiracija za druge sineaste. Godine 1972. je u Italiji snimljen kriminalistički film *La mala ordina* gdje su Henry Silva i Woody Strode tumačili likove prilično nalik na one u The Killers; slični motivi su kasnije korišteni i u Tarantinovom filmu *Pulp Fiction*.

Uloge
-----

* Lee Marvin ... Charlie Strom
* Angie Dickinson ... Sheila Farr
* Ronald Reagan ... Jack Browning
* John Cassavetes ... Johnny North
* Clu Gulager ... Lee
* Claude Akins ... Earl Sylvester
* Norman Fell ... Mickey Farmer
* Virginia Christine ... Miss Watson
* Don Haggerty ... Vozač poštanskog kamiona
* Robert Phillips ... George Fleming
* Kathleen O'Malley ... Miss Leslie
* Ted Jacques ... Pomoćnik u teretani
* Irvin Mosley ... Stražar u poštanskom kamionu
* Jimmy Joyce ... Prodavač

Izvori
------

Vanjske veze
------------

* *The Killers* u katalogu Američkog filmskog instituta
* *The Killers* na sajtu IMDb
* *The Killers* na AllRovi-u
* *The Killers* na filmskoj bazi podataka TCM
* *The Killers* essay by Geoffrey O'Brien at The Criterion Collection
* *The Killers* film trailer na YouTube

| * p
* r
* u
Filmovi koje je režirao Don Siegel |
| --- |
| 1940-e | 
*Star in the Night* (1945) •  *The Verdict* (1946) •  *Night Unto Night* (1949) •  *The Big Steal* (1949) |
| 1950-e | 
*The Duel at Silver Creek* (1952) •  *No Time for Flowers* (1952) •  *Count the Hours* (1953) •  *China Venture* (1953) •  *Riot in Cell Block 11* (1954) •  *Private Hell 36* (1954) •  *The Blue and Gold* (1955) •  *Invasion of the Body Snatchers* (1956) •  *Crime in the Streets* (1956) •  *Spanish Affair* (1957) •  *Baby Face Nelson* (1957) •  *The Lineup* (1958) •  *The Gun Runners* (1958) •  *Edge of Eternity* (1959) •  *Hound-Dog Man* (1959) |
| 1960-e | 
*Flaming Star* (1960) •  *Hell Is for Heroes* (1962) •  *The Killers* (1964) •  *The Hanged Man* (1964) •  *Madigan* (1968) •  *Coogan's Bluff* (1968) •  *Death of a Gunfighter* (1969) |
| 1970-e | 
*Two Mules for Sister Sara* (1970) •  *The Beguiled* (1971) •  *Dirty Harry* (1971) •  *Charley Varrick* (1973) •  *The Black Windmill* (1974) •  *The Shootist* (1976) •  *Telefon* (1977) •  *Escape from Alcatraz* (1979) |
| 1980-e | 
*Rough Cut* (1980) •  *Jinxed!* (1982) |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* LCCN: n2011032202

 |